|  |  |  |
| --- | --- | --- |
|  | **Izdavač: Kabinet ministara****Oblik: propis****Broj: 682****Doneseno: 13.11.2018.****Stupanje na snagu: 16.11.2018.** | **Objavljeno:****Latvijas Vēstnesis [Službeni list Republike Latvije], 226/6312,****15.11.2018.****OP broj: 2018/226.2** |
|  |  |  |

1. ------IND- 2018 0211 LV- HR- ------ 20191218 --- --- FINAL

**Uredba Kabineta br. 682**

Riga, 13. studenoga 2018. (uputa br. 52 članak 34.)

**Postupak za ukidanje statusa otpada za gumene materijale dobivene od istrošenih guma**

*Izdano u skladu s
člankom 6. stavkom 1. točkom 1.
Zakona o gospodarenju otpadom*

1. Uredbom se utvrđuje postupak za ukidanje statusa otpada za gumene materijale dobivene od istrošenih guma.
2. Unutar značenja ove Uredbe, sekundarnim sirovinama se smatraju gumeni materijali dobiveni od istrošenih guma lomljenjem, drobljenjem, usitnjavanjem, rezanjem ili peletiranjem ako su, nakon obrade guma, ti materijali namijenjeni za prodaju na tržištu za daljnju uporabu, sa ili bez veziva, te ispunjavaju sve kriterije navedene Prilogom 1. ovoj Uredbi.
3. Od istrošenih guma mogu se dobiti sljedeće sekundarne sirovine:
	1. gumeni prah: gumeni materijal dobiven drobljenjem istrošenih guma u čestice do 0,8 mm;
	2. gumeni peleti: gumeni materijal dobiven peletiranjem istrošenih guma u čestice veličine 0,9–20 mm;
	3. gumeni malč: gumeni materijal dobiven mrvljenjem, drobljenjem ili usitnjavanjem istrošenih guma u nepravilno oblikovane čestice veličine 10–50 mm. Dopušteno je dodavanje tekstila;
	4. drobljena guma: gumeni materijal dobiven mrvljenjem, drobljenjem ili usitnjavanjem istrošenih guma u nepravilno oblikovane čestice veličine uglavnom između 50 i 300 mm. Dopušteno je dodavanje metalnih žica i tekstila;
	5. rezana guma: gumeni materijal dobiven mrvljenjem, drobljenjem ili usitnjavanjem istrošenih guma u nepravilno oblikovane čestice veličine uglavnom između 300 i 500 mm. Dopušteno je dodavanje metalnih žica i tekstila.
4. Gumeni materijali se ne smatraju sekundarnim sirovinama i smatraju se otpadom ako se upotrebljavaju u sljedeće svrhe:
	1. spaljivanje s energetskom oporabom ili bez nje;
	2. piroliza, plazmoliza, uplinjavanje i slični tehnološki postupci u kojima se mijenjaju fizikalna ili kemijska svojstva gumenih materijala;
	3. odlaganje na odlagalištima ili pohrana koja premašuje 1 godinu.
5. Obrađivač istrošenih guma mora osigurati sljedeće:
	1. za svaku seriju sekundarnih sirovina ispunjava se izjava kojom se prikazuje da sekundarne sirovine ispunjavaju kriterije za prestanak statusa otpada utvrđene Prilogom 1. ovoj Uredbi u skladu s njezinim Prilogom 2. (dalje u tekstu „izjava o sukladnosti”);
	2. čuvanje evidencije o istrošenim gumama koje se mogu reciklirati provodi se u skladu s primjenjivim pravilima i propisima o službenim oblicima okolišnih statistika;
	3. tijekom prijevoza svaka serija sekundarnih sirovina popraćena je ispisanom preslikom izjave o sukladnosti čime se Državnoj službi za okoliš Republike Latvije omogućuje da zatraži da obrađivač istrošenih guma pruži izvornu presliku izjave o sukladnosti.
6. Izjava o sukladnosti priprema se u elektroničkom obliku u skladu s pravilima i propisima o elektroničkim dokumentima.
7. Obrađivač istrošenih guma mora čuvati izjavu o sukladnosti tijekom 5 godina nakon datuma njezinog izdavanja te pružiti tu izjavu na zahtjev nadležnih tijela odgovornih za gospodarenje otpadom unutar 10 radnih dana.
8. Obrađivač istrošenih guma svakoj seriji sekundarnih sirovina prilaže tehničku specifikaciju proizvoda.
9. Osoba odgovorna za uvoz sekundarnih sirovina u Latviju osigurava da obrađivač istrošenih guma svakoj seriji sekundarnih sirovina priloži izjavu s informacijama o fizikalnim i kemijskim svojstvima pošiljke i podacima o obrađivaču istrošenih guma
10. Osoba odgovorna za uvoz sekundarnih sirovina u Latviju mora čuvati izjavu navedenu stavkom 9. ove Uredbe tijekom 5 godina nakon datuma na koji je ona izrađena te tu izjavu mora pružiti na zahtjev nadležnih tijela odgovornih za gospodarenje otpadom unutar 10 radnih dana.
11. Obrađivač istrošenih guma mora uvesti sustav upravljanja kvalitetom kako bi se osigurala sljedivost obrade otpadnih guma. Obrađivač istrošenih guma mora poštovati zahtjeve u pogledu kvalitete te fizikalnih i kemijskih svojstava sekundarnih sirovina utvrđene u tehničkim specifikacijama kupca sekundarnih sirovina.
12. Sustav upravljanja kvalitetom obuhvaća detaljni opis obrade iskorištenih guma koji obuhvaća sljedeće informacije:
	1. opis praćenja kvalitete obrade iskorištenih guma u skladu s Prilogom 1. ovoj Uredbi;
	2. korištene metode uzorkovanja, fizikalna i kemijska ispitivanja uzoraka, označivanje sekundarnih sirovina, opis postupaka pakiranja i pohrane;
	3. kriteriji za sukladnost za iskorištene gume, vrste kontrolnih mjera za procjenu iskorištenih guma u pogledu sukladnosti te načini na koje se bilježe rezultati kontrolnih mjera;
	4. opis cjelovitog ciklusa obrade iskorištenih guma, uključujući naknadno gospodarenje otpadom i pohranu tog otpada u postupku obrade te informacije o mogućoj prodaji sekundarnih sirovina;
	5. kriteriji za sukladnost u pogledu kvalitete sekundarnih sirovina i kriteriji za samoprovjeru u skladu s Prilogom 1. ovoj Uredbi;
	6. popis osoblja obrađivača otpadnih guma koje je odgovorno za svaku fazu obrade iskorištenih guma;
	7. mogući obujam obrade iskorištenih guma.
13. Obrađivač iskorištenih guma mora čuvati informacije iz stavka 12. ove Uredbe tijekom 5 godina nakon prihvata odgovarajuće serije sekundarnih sirovina.
14. Obrađivač iskorištenih guma mora svake godine provesti reviziju sustava upravljanja kvalitetom te u slučaju da se uvedu značajne izmjene tehnoloških postupaka sekundarnih sirovina ili u slučaju da se mijenjaju fizikalna ili kemijska svojstva sekundarnih sirovina.
15. Na pisani zahtjev nadležnih tijela zaduženih za gospodarenje otpadom, obrađivač iskorištenih guma ili osoba odgovorna za uvoz sekundarnih sirovina u Latviju mora omogućiti pristup svim područjima, prostorima i dokumentima povezanim s obradom i pohranom iskorištenih guma, kako bi se oni procijenili u pogledu sukladnosti sa zahtjevima navedenim ovom Uredbom.
16. Obrađivač iskorištenih guma mora obavijestiti kupca sekundarnih sirovina o tome da se iskorištene gume obrađuju u okviru sustava upravljanja kvalitetom.
17. Ako se, po uvozu gumenih materijala dobivenih od istrošenih guma iz drugih država, nadležna tijela države polazišta i države odredišta ne mogu dogovoriti o klasifikaciji gumenog materijala, primjenjuje se članak 28. stavak 1. Uredbe (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada.

**Upućivanje na direktivu Europske unije**

Pravne odredbe dogovaraju se s Europskom komisijom i državama članicama Europske unije u skladu s Direktivom (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva.

*Premijer Māris Kučinskis*

*Ministar zaštite
okoliša i regionalnog razvoja Kaspars Gerhards*

Prilog 1.
Uredbi
Kabineta br. 682
od 13. studenoga 2018.

**Kriteriji za ukidanje statusa otpada za gumene materijale dobivene od istrošenih guma**

|  |  |  |
| --- | --- | --- |
| Serijski broj | Kriteriji za ukidanje statusa otpada | Kriteriji za samoprovjeru |
| 1. | Zahtjevi u pogledu kvalitete za gumene materijale dobivene od istrošenih guma mehaničkom obradom: | Kvaliteta gumenih materijala procjenjuje se:— vizualnim pregledom,— fizikalnim i kemijskim svojstvima: s pomoću izvješća o laboratorijskom ispitivanju, uključujući ona obuhvaćena tehničkim specifikacijama sekundarnih sirovina kupca. Na zahtjev kupca sekundarnih sirovina mogu se provesti druga laboratorijska ispitivanja u skladu s dodatnim specifikacijama kupca sekundarnih sirovina.Za svaku vrstu sekundarne sirovine dobivenu od istrošenih guma mora se provesti ispitivanje reprezentativnih uzoraka.Reprezentativni uzorci dobivaju se u skladu s postupkom uzorkovanja obuhvaćenim sustavom upravljanja kvalitetom i detaljno opisanim u okviru tog sustava (na primjer, korištene metode uzorkovanja, učestalost uzorkovanja, veličina, vrste i broj uzoraka, statistička analiza itd.). Fizikalna i kemijska svojstva ispituju se u laboratoriju.Kriteriji za sukladnost sekundarnih sirovina navedeni u stavku 1. ovog Priloga uvode se i opisuju u okviru aktivnog sustava upravljanja kvalitetom. |
| 1.1. | nemaju opasna svojstva navedena Uredbom Komisije (EU) br. 1357/2014 od 18. prosinca 2014. o zamjeni Priloga III. Direktivi 2008/98/EZ Europskog parlamenta i Vijeća o otpadu i stavljaju izvan snage određenih direktiva te ne premašuju granične koncentracije navedene Prilogom IV. Uredbi (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ; |
| 1.2. | ispunjavaju ograničenja članka 50. Priloga XVII. Uredbi (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ; |
| 1.3. | ne sadržavaju primjetne količine ulja i maziva; |
| 1.4. | odvajanje i kvantitativno utvrđivanje provodi se u skladu s vrstom/veličinom. |
| 2. | Zahtjevi za otpad koji će se reciklirati u sekundarne sirovine: | Kvaliteta gumenih materijala mora se procijeniti vizualnim pregledom. Čuvanje evidencije o količini zaprimljenih i recikliranih istrošenih guma provodi se u skladu s primjenjivim pravilima i propisima o službenim oblicima okolišnih statistika; |
| 2.1. | smiju se upotrebljavati samo istrošene gume koje su u skladu s klasifikacijom otpada i svojstvima opasnog otpada kako je navedeno pravilima i propisima; |
| 2.2. | ne smiju se upotrebljavati istrošene gume onečišćene opasnim tvarima ili opasnim otpadom; |
| 3. | Istrošene gume moraju se obrađivati kako slijedi: | gume se čiste mehanički ili ručno. |
| 3.1. | moraju se ukloniti strani predmeti (kao što su kamenje, komadi metala i krhotine); |
| 3.2. | metode i postupci koji se upotrebljavaju ne smiju imati štetni učinak na okoliš; |
| 3.3. | moraju se slijediti pravila i propisi kojima se uređuje gospodarenje i rukovanje otpadom. |

Ministar zaštite okoliša
i regionalnog razvoja Kaspars Gerhards

Prilog 2.
Uredbi
kabineta br. 682
od 13. studenoga 2018.

**Izjava kojom se navodi da sekundarne sirovine ispunjavaju kriterije za prestanak statusa otpada**

|  |  |
| --- | --- |
| 1. Podaci o obrađivaču istrošenih guma |  |
| Naziv pravne osobe |  |
| Registracijski broj |  |
| Stvarna adresa |  |
| Pravna adresa |  |
| Osoba za kontakt |  |
| Broj telefona |  |
| E-pošta |  |

2. Tehnički zahtjevi navedeni tehničkom specifikacijom kupca sekundarnih sirovina, uključujući sastav, veličinu, dodatke, fizikalna i kemijska svojstva itd. (molimo navesti tehničke zahtjeve).

Sekundarne sirovine dobivene od istrošenih guma ispunjavaju zahtjeve utvrđene tehničkim specifikacijama.

|  |  |
| --- | --- |
| 3. Veličina pošiljke u kg |  |

4. Sekundarne sirovine dobivene od istrošenih guma ispunjavaju kriterije za prestanak statusa otpada.\*

5. Obrađivač istrošenih guma radi u skladu sa sustavom upravljanja kvalitetom.

6. Sekundarne sirovine obuhvaćene pošiljkom namijenjene su samo izravnoj uporabi (molimo navesti namijenjenu uporabu)

7. Ostale informacije

8. Ovime potvrđujem da su informacije u izjavi potpune i točne.

|  |  |  |  |  |  |
| --- | --- | --- | --- | --- | --- |
| Predstavnik gospodarskog subjekta |  |  |  |  |  |
|  | (ime, prezime) |  | (položaj) |  | (potpis) |

Datum

Napomena: \* Kriteriji su utvrđeni Prilogom 1. Uredbi Kabineta br. 682 od 13. studenoga 2018. o postupku ukidanja statusa otpada gumenih materijala dobivenih od istrošenih guma koji su dio obrađivačevog sustava upravljanja kvalitetom za istrošene gume.

Ministar zaštite okoliša
i regionalnog razvoja Kaspars Gerhards

**© Službeno objavljeno u „Latvijas Vēstnesis”**